18.2.2022
SL
Uradni list Evropske unije
C 81/25 sreda 23. junij 2021
57. poudarja, da bi lahko imele naložbe zasebnega sektorja pomembno vlogo pri gospodarskem okrevanju in doseganju ciljev trajnostnega razvoja glede na povečane potrebe, ki jih je ustvarila pandemija; poziva, naj se v okviru prizadevanj za okrevanje in krepitev odpornosti dodatno preuči vloga zasebnega sektorja in kombiniranega financiranja;
58. poudarja, da so pandemije pogosto živalskega izvora; zato poudarja, da je treba podpreti izobraževalne programe v zvezi z nevarnostjo lova in trgovanja z divjimi živalmi ter strožjim varstvom in obnovo ekosistemov in habitatov ter se spoprijeti z izzivi, ki jih prinaša industrijsko kmetijstvo; poziva k večji podpori partnerskim državam pri preprečevanju divjega lova in trgovine z divjimi živalmi, pri čemer je treba zlasti zagotoviti vključenost lokalnih skupnosti v zaščito prostoživečih vrst; meni, da je treba več sredstev EU nameniti za raziskave o povezavah med zdravjem ljudi, zdravjem živali in ekosistemi, da bi povečali pripravljenost za odziv na prihodnje zdravstvene krize, ki jih povzročajo virusne mutacije zoonotskega izvora;
59.
meni, da mora odpornost proti prihodnjim javnozdravstvenim krizam temeljiti tudi na rednih raziskavah bolezni, ki povzročajo smrtonosne izbruhe v državah v razvoju; obžaluje, da trenutno ni dovolj raziskav o razvoju cepiv, ki učinkovito preprečujejo bolezni, ki se ponavljajo v državah v razvoju, kot sta malarija ali zika; poziva EU in njene države članice, naj financirajo več raziskav za razvoj cepiv, ki bodo preprečila prihodnje izbruhe takšnih bolezni;
60. poudarja, da morata biti proizvodnja in distribucija hrane tudi v času krize absolutna prednostna naloga; meni, da bi bilo treba zmanjšati odvisnost od zunanjih virov hrane, rastlin, semen in gnojil, hkrati pa povečati lokalno in raznoliko kmetijsko proizvodnjo; v zvezi s tem pozdravlja podporo EU agroekologiji, ki jo je treba še okrepiti; poziva k podpori za izmenjavo znanja o novih, starih in odpornejših agroekoloških semenih;
61. poziva, da so države v razvoju zgodovinsko gledano bolj izpostavljene zunanjim pretresom zaradi omejenih izvoznih osnov in manj raznovrstnih gospodarstev; zato poudarja, da je eden od njihovih glavnih izzivov vzpon v svetovni vrednostni verigi prek gospodarske diverzifikacije in prehod z izvozno usmerjenega proizvodnega modela na razvoj, ki temelji na domačih in regionalnih trgih; v zvezi s tem poudarja ključno vlogo regionalnega gospodarskega sodelovanja, domače industrijske politike in spodbujanja naložb za povečanje nacionalne ali regionalne avtonomije pri proizvodnji osnovnih dobrin in storitev; zato meni, da je treba nujno izkoristiti financiranje in poslovne prakse, da bi spodbudili vključevanje standardov trajnosti v celotno naložbeno verigo; poudarja, da je obvezno skrbno ravnanje podjetij na področju človekovih pravic in varstva okolja nujen pogoj za preprečevanje in blažitev prihodnjih kriz ter za zagotavljanje trajnostnih vrednostnih verig;
62. poudarja, da morajo biti naložbe v ukrepe za okrevanje odgovorne in v skladu s prostovoljnimi smernicami Odbora za svetovno prehransko varnost o prehranskih sistemih in prehrani za odgovorno upravljanje zemljiške posesti, ribištva in gozdov v okviru nacionalne prehranske varnosti ter njenimi načeli za odgovorne naložbe v kmetijstvo in prehranske sisteme, da bi se ublažile podnebne spremembe in okrepila odpornost ranljivih skupin prebivalstva;
63. poziva EU, naj bolje vključi otrokove pravice v boj proti podnebnim spremembam in v svoje ukrepe za spodbujanje odpornosti in pripravljenosti na nesreče neposredno v socialnih sektorjih, kot so izobraževanje, zdravje, voda, sanitarna oskrba in higiena, prehrana ter socialna zaščita in zaščita otrok;
Povezava med humanitarno pomočjo, razvojem in mirom
64. poudarja, da mora biti v nestabilnih državah izvajanje povezave med humanitarnim delovanjem, razvojem in mirom prednostna naloga pri načrtovanju instrumenta za sosedstvo ter razvojno in mednarodno sodelovanje – Evropa v svetu; poziva generalne direktorate Komisije ECHO, INTPA in NEAR, naj po možnosti izvajajo dopolnilne programe, prilagojene lokalnim razmeram in lokalnim priložnostim, da bi vzajemno okrepili različne vidike povezave;
65. poudarja, da je treba pri opredeljevanju in izvajanju odziva na koronavirusno krizo sodelovati z lokalnimi skupnostmi in organizacijami civilne družbe; poudarja vlogo evropske solidarnostne enote pri podpiranju organizacij civilne družbe na terenu, ki nudijo pomoč ljudem v stiski;